Pia Kjærsgaard (DF), 2024-04-05:
Ja ja, jeg kan godt se utålmodigheden, men jeg vil alligevel sige tak for en god debat, og det synes jeg faktisk det har været.
Det er den tiende debat om værdipolitikken i Danmark og det, som den muslimske indvandring medfører i forhold til det, som jeg selvfølgelig mener er negativt.
Jeg vil godt sige tak til ministrene, og jeg tilslutter mig hr. Alex Ahrendtsens ord om, at det en gang imellem er rart at få sat lidt ord på de forskellige ordførere i forhold til det med dobbeltbund.
Det tror jeg faktisk jeg vil bruge fremover omkring Danmarksdemokraterne.
Så tak for det.
Jeg vil godt sige noget om, hvordan det stadig væk forholder sig.
Vi er jo kommet langt.
Altså, det indrømmer jeg, men vi er slet, slet ikke kommet langt nok.
Men et skridt på vejen er jo altid godt, og der er sandelig sket noget i løbet af de 10 år, altså siden den her debat blev rejst første gang.
Det må man jo bare konstatere, og det er godt.
Det er også derfor, at jeg blev spurgt af en journalist i går: Vil du gøre det de næste 10 år?
Og jeg svarede umiddelbart, spontant ja, og det fortrød jeg egentlig lidt, fordi jeg tænkte: Det håber jeg da ikke.
Det håber jeg da virkelig ikke, men hvis der ikke er noget, der ændres, så står jeg her igen de næste 10 år
, hvis jeg overhovedet kan stå.
Det håber jeg meget jeg kan.
Det er vigtigt at holde liv i den her debat, og der er det mit indtryk, at det er samtlige partier faktisk meget enige i, og det glæder mig selvfølgelig, uanset hvordan man ser på det her.
Jeg bliver bare nødt til som afslutning på det her at komme med fakta.
Jeg kan ikke nå at komme med dem alle sammen.
Hvor lang tid er det, jeg har, formand – 5 minutter?
Det er ikke lang tid.
Der er jo utrolig mange fakta om muslimer i Danmark.
Der er 200 moskéer.
Antallet er vokset markant.
76 pct. af de adspurgte indvandrere og efterkommere fra muslimske lande mener, at det bør være ulovligt i Danmark at kritisere islam.
I den almindelige befolkning er det 18 pct. ifølge Ytringsfrihedskommissionen.
20 pct. af de adspurgte indvandrere og efterkommere mener, at religiøse love rangerer over demokratiske.
39 pct. er enige i, at en imam eller en moské er en vigtig institution i deres liv.
35 pct. af indvandrerne og 39 pct. af efterkommerne ønsker at indføre restriktioner i aviser for at beskytte folks religion, mens det kun er 13 pct. af personerne med dansk oprindelse, som er enige.
Det er fra medborgerskabsundersøgelsen 2019.
77 pct. af indvandrerne går ind for ligestilling mellem kønnene.
16 pct. af 18-29-årige indvandrere og efterkommere med ikkevestlig oprindelse i 2020 får begrænset deres frihed og selvbestemmelse af deres familie med hensyn til valg af kæreste og ægtefælle.
22 pct. mener, at kvinder bør være tildækkede.
22 pct. mener, at arrangerede ægteskaber er acceptable.
38 pct. af indvandrerne i ghettoområder mener, at homoseksualitet er uacceptabelt.
Henholdsvis 36 pct. af indvandrerne og 31 pct. af efterkommerne mener, at manden er det naturlige overhoved i familien.
8 pct. af indvandrerne og efterkommerne mener, at det er acceptabelt at opdrage drenge med mere frihed end piger.
45 pct. finder, at det ikke er acceptabelt for kvinder at have sex før ægteskabet.
Så er der religiøsitet – den er helt gal.
Indvandrere og efterkommere er mere religiøse end etniske danskere.
Det er selvfølgelig godt at være religiøs, men på en skala fra 1 til 5 er gennemsnittet for begge grupper 3, mens det for etniske danskere er 2,5.
Ca. 15 pct. af indvandrerne og efterkommerne er blevet mere religiøse – mere religiøse! – i de senere år.
24 pct. er enig i, at islam bør fylde mere i det danske samfund – Isam B er jo altså en af dem – f.eks. i skolen og på arbejdsmarkedet.
Det er bare sådan noget, vi er nødt til at forholde os til.
Det er virkelig vigtigt.
Det tror jeg desværre, men det tror jeg virkelig, er nødvendigt.
Som sagt vil jeg bare sige tak for debatten.
Den har været lang.
Der er egentlig også blevet tradition for, at man tager den årlige debat en fredag formiddag, og det synes jeg er meget fint.
Den begynder dagen om fredagen, hvor der ikke er mange afstemninger eller forslag inden, og den varer faktisk de her efterhånden 4-5 timer.
Så det siger stadig væk mig, at Folketinget, uanset hvilket synspunkt man har, betragter den som værende vigtig, og det kan jeg kun sige tak for.